สังคมข่าวหุ้น
SET วานนี้แกว่งแคบตลอดวัน แต่ที่น่าสนใจคือ ดัชนีดิ่งเหมือนลงลิฟต์ ก่อนที่จะค่อย ๆ ถูกกระชากขึ้นมา แล้วมาปิดแดนบวก 
SET วานนี้แกว่งแคบตลอดวัน แต่ที่น่าสนใจคือ ดัชนีดิ่งเหมือนลงลิฟต์ ก่อนที่จะค่อย ๆ ถูกกระชากขึ้นมา แล้วมาปิดแดนบวก
2 ธ.ค. 2564

*… SET วานนี้แกว่งแคบตลอดวัน ผันผวน กราฟบางช่วงเหมือนรถไฟเหาะตีลังกา แต่ที่น่าสนใจคือ เวลา 15.35 น. ดัชนีดิ่งเหมือนลงลิฟต์ ก่อนที่จะค่อย ๆ ถูกกระชากขึ้นมา แล้วมาปิดแดนบวก คนที่ทำกราฟออกมาแบบนี้ได้ มีแต่นักลงทุนสถาบัน หรือกองทุน ซึ่งเข้าใจว่าคงเล่นเกมกับนักลงทุนต่างประเทศอยู่ แต่ไม่รู้ว่าใครถูกหลอกให้ขาย หรือถูกหลอกให้ซื้อ ส่วนรายย่อยช่วงนี้มีคำแนะนำให้เข้าเร็ว ออกเร็ว หุ้นตัวใหญ่ ๆ ใน SET50 “กองทุน” กับ “ฝรั่ง” เขาซัดกันอยู่ หนีไว้ห่าง ๆ กันก่อน …
*… เรื่องของแบงก์ชาติไม่สนับสนุนคริปโตฯ ไปชำระค่าสินค้าและบริการ หากย้อนไปดูข่าวเก่า จะพบว่าเรื่องสินทรัพย์ดิจิทัลนั้น ทางวังบางขุนพรหมเขาก็กลืนไม่เข้าคลายไม่ออกมานานแล้ว คือลึก ๆ นั้น ไม่สนับสนุน เพราะอาจส่งผลต่อสเถียรภาพของค่าเงิน แต่กระแสโลกาภิวัฒน์มันห้ามลำบาก ดังนั้นบางช่วงที่กระแสเงินนี้มันร้อนแรง เลยต้องออกมาแตะเบรกกันหน่อย ก็แค่นั้น ส่วนหุ้นที่เกี่ยวกับสินทรัพย์ดิจิทัล ถูกแงะออกมาพบว่ามี 18 หุ้น แต่ทั้งหมดกระทบจำกัด เช่น KBANK XPG SCB JMART SIRI RS CRC ฯลฯ …
*… บมจ.ท่าอากาศยานไทย AOT เพิ่งจะมีประชุมกับนักวิเคราะห์ แต่ผลสรุปที่ออกมา ไม่มีอะไรในกอไผ่ หรือไม่มีอะไรใหม่ ๆ ไม่มีประเด็นที่น่าสนใจเพิ่มเติมนั่นและ เพราะ AOT ยังยืนยันช่วยผู้ประกอบการที่มาเช่าพื้นที่ต่อไปจนถึงสิ้นไตรมาสแรกปีหน้า ส่วนคำแนะนำจากโบรกฯ ต่าง ๆ ส่วนใหญ่ยังแนะนำ “ซื้อ” ราคาเป้าหมายเฉลี่ย 70.00 บาท แต่หาก “โอไมครอน” ส่งผลกระทบรุนแรงจนเกิดการชะงักงันด้านการเดินทางอีกครั้ง ราคาเป้าหมายอาจะถูกปรับลดลงมาอีก ราคาหุ้นเลยลงมาทอดสมอบริเวณ 59.00-60.00 บาท …
*… หุ้นเข้า SET50 รอบนี้แน่ ๆ ฟันธง 100% นำโดย “เงินติดล้อ” TIDLOR และก็ตามด้วย “บ้านปู” BANPU ส่วนที่เป็นม้ามืดคือ HANA ที่เหมาะสมด้วยประการทั้งปวง ส่วนที่หลุดออกไปคือ DELTA BJC และ STA ขณะที่หุ้นเข้าออก SET100 มีจำนวน 10 ตัว ตัวเด่นที่เข้ามาคือ EPG KEX TTA BLA และ SIRI ส่วน JMT ที่อยู่ใน SET100 อยู่แล้วนั้น ยังต้องลุ้นและวัดใจว่าตลท.จะนำเข้า SET50 รอบนี้เลยหรือไม่ เพราะจากการคำนวณพบว่าผ่านเกณฑ์เหมือนกัน …
*… ดร.ศรีกัญญา ยาทิพย์ เลขาธิการคณะกรรมการกองทุนบำเหน็จบำนาญข้าราชการ (กบข.) สุดปลื้ม กบข.รับ 2 รางวัล จากพลเอกประยุทธ์ จันทร์โอชา นายกรัฐมนตรี ในงานมอบรางวัลรัฐบาลดิจิทัล ประจำปี 2564 (DG Awards 2021) ได้แก่ 1.รางวัลรัฐบาลดิจิทัล (Digital Government Awards) ต่อเนื่องเป็นปีที่ 3 และ 2.รางวัลหน่วยงานดีเด่นด้านการใช้ธรรมาภิบาลข้อมูลภาครัฐ (Data Governance) จัดโดยสำนักงานพัฒนารัฐบาลดิจิทัล (องค์การมหาชน) มีหน่วยงานทั่วประเทศเข้าร่วมการสำรวจ 1,852 หน่วยงาน …
*… บมจ.สยามแม็คโคร (MAKRO) แจ้งความคืบหน้าการเสนอขายหุ้นสามัญของบริษัทให้แก่ประชาชนทั่วไป (Public Offering หรือ PO) โดยกำหนดราคาเสนอขายหุ้นสามัญของบริษัทให้แก่ประชาชนทั่วไป เท่ากับ 43.50 บาท/หุ้น ส่วนราคาจะแพงหรือถูก ขึ้นอยู่กับมุมมอง การค้นคว้าหาข้อมูล และประสบการณ์ของนักลงทุนแต่ละคน แต่หากถาม “คาเฟอีน” นะ หุ้นที่จะเข้าเทรด แล้วรายย่อยต่างวิจารณ์กลัวกันไปต่าง ๆ นานา….วันแรกที่เข้าเทรดวิ่งกันไฟแล่บ!!!